Humillimam in Domino obedicionem. Venerabiles patres inclitique domini, amplissimas vberrimasque mirificenciis vestris ago gratiarumactiones, quod meam cum tam magnifico dono gratuitoue munere respexistis exilitatem. Nempe vti oleum linit et consolidat membra valitudinar[i]a, itaque hoc placidissimum donarium meam exhylarauit, animauit stabiliuitque iuuentutem atque floridam fecit. Pro quo, si sanitas in corpore meo fuerit et fortuna arriserit prospera, perpetuum aput me et meos memoriale erit. Nec vestras lateat dignitates Johannem Petri post festum assumpcionis diue virginis versus Coloniam arripuisse iter, Johannem Stwt reducem partes Alemannicas attigisse circa exaltacionem sancte crucis. Nouellas a Ragualdo Iohannis obtinui literas, et in hisce suam insinuauit voluntatem, vt studium, per ipsum iampridem inceptum, velit feliciter consummare absque omni obstaculo et fluctuacione. Futuris precor temporibus meam cum æquo adminiculo et opitulamine aspicietis commoditatem, indubie a Domino immarcessibilem consecuturi remuneracionem. Nouellas et fortasse tempestatibus istis inauditas habebitis nouitates de vrbe Constantinopolitana. Primo perlibenter aliquas de me scripsissem insinuaciones, set bellum id maleficum et mauorcium multas mihi contulit prepediciones et perplexitates. Viuite felices longos multosque per annos. Ex gymnasio Rost[och]iano, die lune ante exaltacionem crvcis anno Domini 1512. Petrus Iohannis Sildh. t. h. Adress: Venerabilibus viris eximiis magistris doninisque preclaris, alme ecclesie Aboensis prelatis et rectoribus, patribus suis semper colendis. (Bihang med påteckning under skriften. Ad mag[istrum] Paul Scheel.) Anno Domini 1509, die xiiii mensis septembris, hoc est die exaltacionis sancte crucis, mirabilia vt dicam, nostris temporibus inaudita, in terra Machometica facte(!) sunt in ciuitate Constantinopolitana aliisque ciuitatibus prope adiacentibus, terremotus maximus, fulgura, tonitrva et tempestas maxima permissione diuina; claruit scilicet quod in Constantinopolitana ciuitate maxima pars muri versus mare turresque pociores necnon plures domus funditus corrverunt ac innumerabilem hominum occiderunt multitudinem, ita quod pro expugnanda vrbe Machmometana necessaria non essent. Item arx quinque turribus munitissimis maximoque precio elaboratis, vbi thesaurus cesaris reconditus fuit, funditus cecidit. Jtem illud murale edificium, pro leonum atque ferorum animalium fomento factum, corruit. Jtem sepulchrum antiqui cesaris, non paruis sumptibus ex marmore artificiose exstructum, magnifice elaboratum, cecidit funditus. Item multa Turcorum et Grecorum templa, saluis tamen omnibus Cristianorum ecclesiis, funditus corruerunt. Item canalia illa subterranea laboriosa maximisque sumptibus elaborata, ex Danubio per montes et valles difficiliter per ducenta miliaria dulces ad vrbem Constantinopolitanam aquas ducentia, pene omnia sunt obruta, que, vt aiunt, toto cesaris thesauro reparari non possent maximoque pro dampno hoc reputant. Item maxima pars turris plumbee apud Galatas corruit. Item sancte Sophie templum in Constantinopoli fracturam passum est nichil penitus, sed sola turris, post captam ciuitatem a Turcis pro Machometis ornatu et templi munimine exstructa, a templo discreta in fine ipsius ecclesie tota precipita est et periit. Item calx et cementum, quo omnes imagines Christi Ihesu matrisque eius sanctissime ac aliorum sanctorum diuinorum in perniciem nostre relligionis obfuscate fuervnt et cooperte, longo iam tempore latens, nunc per tantam ipsius terremotus violenciam quasi arte quadam et industria calx ipsa et cementum separatum ab imaginibus cecidit, que iam vt primo suo splendore dotate sunt. Item in ciuitate Soleciensi xviii diebus terremotus durauit, eodem muro (= eiusdem muri) fortissimeque turres corrverunt. Qui quidem terre motus per totam Greciam est protensus ac omnibus hominibus maximum iniecit terrorem. Item in ciuitate Caleopoli castrvm fortalicie penitus ruptum nullaque domus integra remansit. Item brachium id maris inter Galatas et Constantinopolim, ipsius terremotus violencia motum, in vtramque ciuitatem vltra muros aquas iniecit. Item domus tributoria ad muros Constantinopolis e fundamento in mare proiecta nec aliqua apparent vestigia eius. Item cesaris iussu reperti et conscripti sunt 13 milia hominum, qui edificiorum et murorum ruina perierunt. Item de familia Mustaphabassa, primi consiliarii cesaris, trecenti et septuaginta homines simul cum equis suis omnibus interierunt terremotu. Jtem Allauaska, secundj consiliarii, tota familia cum equis, lign[e]is edificiis et lapidibus obruta. Item tercii consiliarii Alla bassa imbribus, tonitrvis ac tempestate domus, familia, equi, iumenta omniaque sua bona penitus absumpta sunt. Item Turcorum cesar quendum grecum senem in curia sua habet, collegii sancte Katerine monachum, qui omnia ista terremotus pericula longo tempore ante predixerat. Nam quandam nubem atram, obscuram et tenebrosam, in aëre volantem supra vrbem Constantinopolitanam ostendit, que demum versus Moldauiam est protensa aëris motu sensibiliter. Ex quo senex ille grecus Moldauis quoque aliquid futuri mali vaticinatus est et in primis sectam Turcorum perniciem passuram. Viuente hoc moderno cesare incepturam, publice et in cesaris faciem quottidie intrepidus rettulit, cuius causa premonitu[s] imminente terremotu cesar in hortum descendit, alias indubie precipicio sue arcis obrutus periisset. Ex Vestphalia p.